सुकुटेमा ‘एडभेन्चर क्रेज’
वरिपरि जंगल र लोभलाग्दा पहाड । ठ्याक्कैबीचमा कञ्चन सुनकोसी नदी । कठ्यांग्रिँदो चिसोबीच पनि साहसिक ‘र्‍याफ्टिङका लागि संसारकै दस उत्कृष्टमा गनिने भोटेकोसी र सुनकोसीको सुकुटे क्षेत्रमा आन्तरिक र बाह्य पर्यटक घटेका छैनन् । कारण हो- यहाँ चर्चित साहसिक खेल बन्जी, र्‍याफ्टिङ, क्यानोनीङ, जंगल सफारीसहित बगरको रमाइलो बास ।
सिन्धुपाल्चोक — वरिपरि जंगल र लोभलाग्दा पहाड । ठ्याक्कैबीचमा कञ्चन सुनकोसी नदी । कठ्यांग्रिँदो चिसोबीच पनि साहसिक ‘र्‍याफ्टिङका लागि संसारकै दस उत्कृष्टमा गनिने भोटेकोसी र सुनकोसीको सुकुटे क्षेत्रमा आन्तरिक र बाह्य पर्यटक घटेका छैनन् । कारण हो- यहाँ चर्चित साहसिक खेल बन्जी, र्‍याफ्टिङ, क्यानोनीङ, जंगल सफारीसहित बगरको रमाइलो बास ।सुनकोसीका रित्ता बगर, वरिपरि घना जंगल । यहाँ रिसोर्ट र होटलको परिकल्पना सहज थिएन, अझै ‘र्‍याफ्टिङ’ सञ्चालन गर्नु त निकै कठिन थियो । यद्यपि पुराना पर्यटन व्यवसायी महेन्द्रसिंह थापाले २८ वर्षअघि प्रसिद्ध सुकुटे रिसोर्ट सुरु गर्दा सुकुटेको पर्यटन समृद्धिको भविष्य देखेका थिए । २०५२ सालमा ५० लाख रुपैयाँ खर्चेर सुकुटे बगर क्षेत्रमा सुकुटे बिच रिसोर्ट निर्माण गरेको सम्झँदा थापालाई अहिले सपना जस्तै लाग्छ ।‘त्यतिबेला ६ रोपनीभन्दा बढी जग्गा भाडामा लिएर रिसोर्ट सुरु गर्नु ठूलो युद्ध लड्नु जस्तै थियो, समुदायलाई चित्त बुझाउन झनै जटिल थियो, अहिले त सुकुटे साहसिक पर्यटनको हब र पर्याय बनिसकेको छ । रिसोर्ट र होटल पनि थपिँदै छन्,’ विगत सम्झँदै थापा भन्छन् । केही समयअघि प्रधानमन्त्री पुष्पकमल दाहालसहित मन्त्री र नेता बाक्लै रूपमा आउने सुकुटे बिच रिसोर्ट अहिले पनि उत्तिकै लिइने नाममा गनिन्छ । विदेशी पर्यटक तानिने सुकुटे पर्यटकीय हब बनेको उनको तर्क छ । ‘यो सुखद हो, यसले जिल्लाको मात्रै नभई देशको पर्यटन क्षेत्रमा इँटा थपेको छ,’ उनले भने ।चौतारा साँगाचोकगढी–१० सुकुटेका अञ्जन खड्काले ०६९ सालमा पुराना व्यवसायी मेघ आले र अरुण श्रेष्ठसँग मिलेर दुई करोड लगानीमा सुनकोशी बिच रिसोर्ट तथा अर्गानिक फर्म सुरु गरेका थिए । त्यतिखेर र्‍याफ्टिङसहित फार्म सञ्चालनमा ल्याइए पनि पर्यटकको रोजाइअनुसार अन्य सेवा थप्दै गएको खड्काले बताए । ‘र्‍याफ्टिङ मुख्य लक्ष्य भए पनि त्यसबाहेक पर्यटकको इच्छाअनुरूप बिच स्टे, क्यानोनिङ, रक क्लाइबिङ जंगल सफारी, अर्गानिक भोजनजस्ता सेवा बढाउँदै लग्यौं,’ खड्काले भने ।थ्रिल भ्यालीमा ह्याममक केबुलकार, ३६० डिग्री स्वीङ र स्काई साइकलिङ सञ्चालनमा छन् । गत असोजबाट पर्यटन व्यवसायी महेन्द्र श्रेष्ठ र राजकुमार केसीसँग मिलेर झन्डै २ करोड लगानीमा थ्रिल भ्यालीमा यस्ता सेवा सुरु गरेको सञ्चालक सम्झना खड्का कार्कीले बताइन् । ‘यहाँको पर्यटन विकासमा थप योगदान पुर्‍याउन नयाँ एडभेन्चर टुरिज्म सुरु गरेका हौं । यो प्रभावकारी पनि देखिएको छ ,’ उनले भनिन् । थ्रिल भ्यालीझैं सुकुटे रिभर फन, माया बिच, रिभर वे, रक रिभरजस्ता दर्जनौं रिसोर्ट नयाँ साहसिक एडभेन्चर सेवा दिने प्रयासमा देखिन्छन् । थ्रिल भ्यालीबाहेक अन्य रिसोर्टको मुख्य आकर्षण भने र्‍याफ्टिङ नै हो ।नेपाल एसोसिएसन अफ र्‍याफ्टिङ एजेन्सिज (नारा) का अध्यक्षसमेत रहेका पर्यटन व्यवसायी शिव अधिकारीका अनुसार सुनकोसी र भोटेकोसीमा र्‍याफ्टिङसहितका झन्डै १० रिसोर्ट सञ्चालनमा छन् । यीबाहेक दुई दर्जनभन्दा बढी होटल र रिसोर्ट छन् । ‘यो भेग एक प्रकारले साहसिक पर्यटनका लागि प्रख्यात बनेको छ, अझै थ्रिल भ्यालीले यसमा अर्को रङ थपेको छ, यो हाम्रा लागि सुखद पक्ष हो, यसले धेरैले रोजगारी पाएका छन्,’ अधिकारीले भने ।कठ्यांग्रिँदो मौसममा पनि सुकुटेमा र्‍याफ्टिङ र अन्य साहसिक खेलमा पर्यटक तानिइरहेका उनले बताए । र्‍याफ्टिङ र अन्य साहसिक खेलको मज्जा लिन यसअघि दैनिक एक रिसोर्टमा कम्तीमा ५० आन्तरिक र २० बाह्य पर्यटक भित्रिने गरेका थिए । अहिले भने एक रिसोर्टमा दैनिक २० पर्यटक यस्ता खेलको आनन्द लिन आउने गरेका नेपाल र्‍याफ्टिङ एसोसिएसन (नारा) ले जनाएको छ । एडभेन्जरको मनोरञ्जन गर्न सिन्धुपाल्चोकमा एक सातामा दुई हजारसम्म पर्यटक भित्रने गरेका जनाइएको छ ।ह्याममक केबुलकारसहित ३६० डिग्री स्वीङ र स्काई साइकलिङमा मात्रै दैनिक २० देखि ३० पर्यटक आउने गरेको थ्रिल भ्यालीले जनाएको छ । ‘ह्याममक केबुलकार र ३६० डिग्री स्वीङ नेपालमै पहिलो भएकाले पनि यसमा सबैको चासो बढेको छ, यसलाई केन्द्रित गरेर पर्यटक आउने गरेका छन्,’ सञ्चालक खड्काले भनिन् । यी रोचक खेल ५ मिनेटको समयमा ६ जना दक्ष क्रु गाइडद्वारा गरिने उनको भनाइ छ ।एडभेन्चर लिन सुकुटेकाठमाडौं टोखा नगरका अजय सूर्यवंशीले पहिलो पटक ह्याममक केबुलकारसहित ३६० डिग्री स्वीङ र स्काई साइकलिङ गरिरहँदा खुबै उत्साहित देखिए । ‘नेपालमै यस्तो एडभेन्चरको आनन्द लिन पाइयो । साँच्चिकै भित्रैबाट गहिरो आत्मविश्वास बढेको छ । बन्जी र र्‍याफ्टिङले चर्चित सुकुटेमा यो भने निकै फरक र साहसिक स्वादको अनुभव गरियो,’ सूर्यवंशीले भने ।खासमा सूर्यवंशीसहितको ७ जनाको समूह र्‍याफ्टिङको लक्ष्य बोकेर सिन्धुपाल्चोकको सुकुटे आएको थियो । तर पहिलो पटक यस्तो प्रकारको खेल सुरु गरिएको देखिएपछि उनले सबै खेलको आनन्द लिन भ्याए । ह्याममक केबुलकारबाट पारी पुग्दै गर्दा सुनकोसी र वरिपरिका हरियाली जंगल मन्दिर, पहाड देख्दा उनी दंग परे । ३६० डिग्री स्वीङ गर्दा भने डर र खुसी मिश्रित स्वरमा चिच्याएको बताए ।जर्मनकी एन्नी कुइजी हेलम्बु, पाँचपोखरी हुँदै यस क्षेत्रका पर्यटकीय स्थल घुम्ने क्रममा यही लक्ष्य बोकेर सुकुटे आएकी थिइन् । नेपालबाहेक अन्य मुलुकमा यस्ता एडभेन्चरका लागि स्थान भए पनि यहाँ पनि यस्तो खेल उपलब्ध देखेर उनले ३६० डिग्री स्वीङ र स्काई साइकलिङले अनुभव लिएको बताइन् । अघिल्लो वर्ष उनी यही समयमा बन्जी हान्ने र पशुपतिनाथमा शिवरात्रिको परम्परागत पूजा हेर्न नेपाल आएकी उनले यस पटक फरक अनुभव लिएको बताइन् । ‘यसले मलाई खुब आनन्दित बनायो, वारि सुकुटे बजारबाट पारि पुग्दा ती उचाइबीच फरक अनुभव गरें । धेरै मज्जा आयो,’ एन्नीले भनिन् ।चौतारा साँगाचोकगढी–७ सानो सिरुबारीका रमेश दुलालको एडभेन्चर थ्रिल अनुभव झनै रोचक छ । चौताराका वन अधिकृत दुलालले यहाँको ३६० डिग्री स्वीङ र स्काई साइकलिङ फेरि गर्ने लक्ष्य बोकेका छन् । ‘पर्यटनको अनेक एडभेन्चर अनुभवमा यो साँच्चिकै रमाइलो अनुभव हो । यो निकै अद्भुत छ,’ दुलालले भने ।